Roman Dobrohotov

**Roman Aleksandrovitš Dobrohotov** (vene keeles *Роман Александрович Доброхото*в; sündinud 6. augustil 1983 Moskvas) on vene ajakirjanik ja poliitaktivist. Ta on uuriva ajakirjandusväljaande The Insider asutaja ja omanik.

Ta põgenes 2021. aastal Venemaalt. 4. augustil 2022 andis Moskva Lefortovo kohus tagaselja välja Dobrohotovi vahistamismääruse, kuid tal on õnnestunud oma asukohta varjata. 

## Elulugu
Ta sündis filosoofiaajaloo õppejõu Aleksandr Dobrohotovi peres. 2006. aastal lõpetas ta Venemaa Välisministeeriumi Moskva Riikliku Rahvusvaheliste Suhete Instituudi politoloogia teaduskonna ja õppis aastatel 2006–2007 Kõrgema Majanduskooli aspirantuuris. 2013. aastal kaitses samas doktoriväitekirja “Usalduse probleemid maailmapoliitikas (Euroopa integratsiooniprotsesside näitel).” 

2005. aastal juhtis ta noorteliikumise Iduštšije bez Putina Moskva filiaali. 2006. aasta maist 2009. aasta märtsini kirjutas artikleid ajalehele “Novõje Izvestija” ja töötas majandusosakonna asetoimetajana. 2006–2008 raadiojaama Govorit Moskva saate "Vastandamine" saatejuht (vallandati vahelehõike pärast president Dmitri Medvedevi kõnele Kremlis). 2007. aastal kuulus initsiatiivgruppi, kes esitas dissident Vladimir Bukovski Venemaa presidendikandidaadiks (detsembris 2007 keeldus Venemaa keskvalimiskomisjon Bukovskit kandidaadiks registreerimast). 2007 astus valimisliitu Teine Venemaa, et kandideerida Riigiduumasse (Venemaa keskvalimiskomisjon keeldus valimisliitu valimisteks registreerimast kuna see ei olnud parteina registreeritud).

Aastatel 2010–2013 oli ta veebiväljaande Slon.ru toimetaja. 2010–2013 vahistati korduvalt valitsusvastastel meeleavaldustel osalemise eest. Putini sünnipäeval, 7. oktoobril 2012 läks ta rehaga Moskvas Iljinski pargis Plevna kangelaste monumendi juures toimunud miitingule "Saadame vanaisa pensionile", kus politsei ta kinni pidas.  

Osales poliitilises liikumises Solidaarsus (alates selle loomisest 2008. aastal). Oktoobris 2012 kandideeris ta Venemaa opositsiooni koordinatsiooninõukokku, kuid ei osutunud valituks.

2013. aastal asutas uuriva ajakirjanduse ja faktikontrolliga tegeleva internetiväljaande The Insider ning on selle väljaande omanik ja kuni viimase ajani ka peatoimetaja.

## Vahelehõige president Dmitri Medvedevi kõnele
12. detsembril 2008 pälvis ta meedia tähelepanu sellega, et katkestas Venemaa presidendi Dmitri Medvedevi kõne, mida too pidas Kremlis Vene Föderatsiooni põhiseaduse vastuvõtmise 15. aastapäeva puhul.

Dobrohotov hüüdis saalist publiku seast: "Häbi muudatusettepanekute pärast!" (Jutt käib Dmitri Medvedevi esitatud põhiseaduse muudatustest, mille eesmärk oli pikendada presidendi ametiaega kuue aastani ja duumasaadikute ametiaega viie aastani. Muudatused jõustusid 2008. aasta detsembris.) Pärast Medvedevi sõnu, et inimõigused "määravad riigi tegevuse tähenduse ja sisu", hüüdis Dobrohotov:

"Miks sa teda kuulad?! Ta on rikkunud kõiki inimese ja kodaniku õigusi ja vabadusi!... Põhiseadust on rikutud, riigis on tsensuur, valimisi pole, aga tema räägib põhiseadusest..."

Viimase fraasi ajal viisid Föderaalse Julgeolekuteenistuse töötajad juba Dobrohotovi saalist välja, üks töötaja üritas tema suud kinni katta. President Medvedev ütles: „Tegelikult pole vaja teda kuhugi viia, las ta jääb kuulama. Ausalt öeldes võeti põhiseadus vastu nii, et igaühel oli õigus oma seisukohta väljendada. See on ka seisukoht, seda võib austada.» Valvurid aga eirasid presidendi sõnu ja Dobrohotov viidi politseijaoskonda.

Vahejuhtum lõigati välja Medvedevi kõne salvestisest, mis anti ülekandeks föderaalsetele telekanalitele, kuid seda näidati Peterburi viiendas telekanalis. Seejärel väitis Dobrohotov, et ta ei valmistanud provokatsioone ette ja tema kõne oli "spontaanne emotsionaalne puhang". Politseist koju jõudnult sai Dobrohotov teate, et ta on vallandatud raadiojaamast Govorit Moskva töötajate arvu vähendamise tõttu. Dobrohotovi sõnul polnud aga keegi talle seadusega ette nähtud vallandamise eelteadet enne seda esitanud. 

## Poliitiline tagakiusamine
Venemaa justiitsministeerium kuulutas 23. juulil 2021 Läti juriidilise isiku The Insider SIA, Dobrohotovi juhitud väljaande The Insider domeeninime haldaja "välisagendiks". Justiitsministeerium ei selgitanud registrisse kandmise põhjuseid.

28. juulil 2021 tegi Vene politsei tema kodus läbiotsimise ja ta ise viidi ülekuulamisele. Dobrohotov otsiti läbi Hollandi blogija Maximilian van der Werffi algatatud laimujuhtumis. Juhtum tuleneb 2020. aasta novembris avaldatud The Insideri uurimisest, mille kohaselt võis van der Werff teha koostööd Venemaa kaitseministeeriumi ja GRU-ga. Dobrohotov oli asjasse kaasatud tunnistajana. Läbiotsimisel viidi Dobrohotovilt ära mobiiltelefonid, sülearvuti, tahvelarvutid ja välispass. Läbiotsimine toimus ka tema vanemate juures, hoolimata asjaolust, et neil ei ole antud asjaga mingit seost. 

Mõned päevad hiljem põgenes Dobrohotov Venemaalt. 7. septembril 2021 algatati tema suhtes kriminaalasi ebaseadusliku piiriületuse eest. FSB andmetel ületas Dobrohotov 1. augusti öösel ebaseaduslikult Venemaa-Ukraina piiri Voroneži oblastis Kolešatovka küla lähedal. Dobrohotov ise kinnitas, et ei viibi Venemaal, kuid ei täpsustanud, kuidas ta piiri ületas ja millises riigis viibis. Ta teatas, et tal on õigus riigist lahkuda ja et tema välispassi konfiskeerinud FSB ohvitseride ja uurijate vastu tuleks algatada kriminaalasi.

23. septembril 2021 kanti Dobrohoto tagaotsitavate nimekirja. 30. septembril 2021 tuli politsei taas tema vanemaid läbi otsima ning hiljem viis Dobrohotovi abikaasa ja isa ülekuulamisele minema.

15. aprillil 2022 kuulutas Venemaa justiitsministeerium Dobrohotovi “välisagendiks".

Venemaa peaprokuratuur tunnistas 17. juulil 2022 tema juhitud väljaande The Insider soovimatuks organisatsiooniks ja 26. juulil 2022 lülitas Venemaa justiitsministeerium selle vastavasse nimekiri. 2022. aasta juulis koostati tema suhtes haldusõiguserikkumise kohta protokoll Vene armee diskrediteerimise eest, mis anti 27. juulil üle Moskva Tšerjomuškinski kohtusse.  

4. augustil 2022 andis Moskva Lefortovo kohus tagaselja välja tema vahistamismääruse. Teda süüdistatakse ebaseaduslikus piiriületuses ja Venemaa armee diskrediteerimises. 

Tema praegune asukoht on avalikkusele teadmata.

## Viited

## Välislingid